**Метакомет** (англ.: Metacomet, або **кароль Філіп** (англ.: King Philip; каля 1638 — 12 жніўня 1676 гг.) — вярхоўны правадыр канфедэрацыі індзейцаў-вампаноаг. Узначальваў ваенныя сілы алганкінскай кааліцыі ў вайне караля Філіпа.

Раннія гады
-----------

Метакомет быў другім сынам Масасойта, правадыра вёскі Паканакет і вярхоўнага правадыра канфедэрацыі вампаноаг. У 1621 г. Масасойт заключыў пагадненне з англійскай Плімуцкай калоніяй, якое давала дазвол на пасяленне каланістаў на землях канфедэрацыі. Лічыцца, што ў 1660 г. разам са старэйшым братам Вамсута-Аляксандрам прыняў еўрапейскае імя. Перасяленцы называлі яго Філіп. Ва ўзросце 19 гадоў ажаніўся з Вутонекануске, малодшай сястрой Веетаму, жонкі Вамсута-Аляксандра. У далейшым Веетаму выступала яго дарадцам.

У 1661 г. Масасойт памёр. Вярхоўным правадыром на кароткі час стаў Вамсута-Аляксандр. Пасля яго смерці ў 1662 г. Метакомет узначаліў канфедэрацыю. Яго рэзідэнцыя знаходзілася ў Маўнт-Хоўп каля вёскі Паканакет (сучасны штат Род-Айленд).

Адносіны з каланістамі
----------------------

Пагадненне паміж каланістамі і вампаноаг дапамагло апошнім у барацьбе супраць агрэсіўнай канфедэрацыі нарангасет. Але ў далейшым перасяленне англічан на іх землі суправаджалася памяншэннем колькасці чальцоў канфедэрацыі з-за завезеных з Еўропы эпідэмічных хвароб. У 1660—1670-я гг. сітуацыя ўскладнялася тым, што вампаноаг і іншыя алганкінскія прыбярэжныя плямёны не мелі тавараў, цікавых для англійскіх гандляроў, таму былі вымушаны расплочвацца за іх зямельнымі надзеламі.

Метакомет падтрымліваў добрыя зносіны з кіраўнікамі калоніі Масачусецкага заліва, займаўся пакупкамі ў Бостане, трымаў па еўрапейскаму звычаю свойскіх свінняў. Аднак у 1671 г. улады Плімуцкай калоніі абвінавацілі Метакомета ў варожым настроі і прымусілі падпісаць у Тонтане мірны дагавор, які прадугледжваў здачу агнястрэльнай зброі. У 1674 г. Джон Сасамон, хрысціянін індзейскага паходжання, паведаміў адміністрацыі Плімуцкай калоніі пра падрыхтоўку паўстання з боку прыхільнікаў Метакомета. У 1675 г. ён быў забіты. Адміністрацыя калоніі арыштавала 3 воінаў-вампаноаг, абвінаваціла іх у забойстве і 8 чэрвеня пакарала смерцю.

Вайна караля Філіпа
-------------------

Асноўны артыкул: **Вайна караля Філіпа**
Пакаранне трох воінаў-вампаноаг стала зачэпкай для адкрыцця ваенных дзеянняў супраць каланістаў. Аднак сілы вампаноаг былі абмежаваны прыкладна 1000 дарослых мужчын, у той час як насельніцтва англійскіх калоній набліжалася да 35 000 чалавек. Таму ён заключыў саюзныя пагадненні з суседнімі плямёнамі і пасля арганізацыі сумеснай рады ў Маўнт-Хоўп арганізаваў напад на памежнае паселішча каланістаў Суонсі, што скончылася забойствам усяго яго насельніцтва, уключаючы дзяцей і жанчын.

Алганкінская тактыка нечаканых начных нападаў на паселішчы і крэпасці, засад у перасечанай мясцовасці, жорсткага катавання палонных на першых парах была больш эфектыўнай, чым ваенныя акцыі каланістаў. Аднак індзейцы не былі падрыхтаваны да доўгатэрміновай вайны. З-за перанаселенасці ўзімку 1675—1676 гг. у Маўнт-Хоўп назіраўся недахоп ежы і пораху. Увесну каланісты знішчалі агароды алганкінаў. У чэрвені 1676 г. каланісты і саюзныя ім моэган нанеслі некалькі істотных паражэнняў паўстанцам.

12 жніўня 1676 г. каланісты-добраахвотнікі і саюзныя ім індзейцы ўзялі ў аблогу Маўнт-Хоўп. Падчас бою Метакомет быў забіты індзейцам Джонам Алдэрмэнам. Яго цела было чвартавана, а галава насаджана на дзіду.

Памяць
------

У гонар Метакомета названы шэраг населеных пунктаў, вуліц, дарог і грамадскіх устаноў ў Масачусетсе, Род-Айлендзе, Канектыкуце і Ваёмінгу, 1 горная града на поўдні Новай Англіі, 1 скала ў Масачусетсе, 1 гара ў Канектыкуце, 1 возера ў Масачусетсе, 1 вадасховішча ў Масачусетсе, 1 парк у Масачусетсе. У 1856 г. у Сан-Францыска быў пабудаваны парусны карабель «Кароль Філіп», у 1863 г. у Брукліне — ваеннае судна «Метакомет».

Зноскі
------

1. ↑  Metacomet // CERL Thesaurus — Consortium of European Research Libraries.<a href='https://wikidata.org/wiki/Track:Q60909659'></a><a href='https://wikidata.org/wiki/Track:Q1127581'></a>
2. ↑  Metacom // Encyclopædia Britannica Праверана 9 кастрычніка 2017.<a href='https://wikidata.org/wiki/Track:Q5375741'></a>
3. ↑  *Ranlet P.* Philip, leader of the Wampanoag tribe of New England // Philip (?–12 August 1676), leader of the Wampanoag tribe of New England // *American National Biography Online* / S. Ware — [New York]: Oxford University Press, 2017. — ISSN 1470-6229 — doi:10.1093/ANB/9780198606697.ARTICLE.2000783 Праверана 9 кастрычніка 2017.<a href='https://wikidata.org/wiki/Track:Q103875100'></a><a href='https://wikidata.org/wiki/Track:Q20824348'></a><a href='https://wikidata.org/wiki/Track:Q16983137'></a>

Спасылкі
--------

* Лагатып Вікісховішча На Вікісховішчы ёсць медыяфайлы па тэме Метакомет
* Metacomet (King Philip)
* King Philip’s War Colonial America

|  |  |
| --- | --- |
| ⚙️   Слоўнікі і энцыклапедыі | American National Biography · Britannica (онлайн) · Оксфардскі біяграфічны |
| Генеалогія і некрапалістыка | Find a Grave · WikiTree · Geni.com |
| Нарматыўны кантроль | GND: 119501120 · ISNI: 0000 0000 7864 0973 · LCCN: n82063200 · VIAF: 98117703 |